รองผู้ว่าฯ กทม. เปิดกิจกรรมรณรงค์ Bangkok Car Free Day 2018  พร้อมรณรงค์ ให้ประชาชนหันมาใช้บริการระบบขนส่งสาธารณะมากยิ่งขึ้น
นายสกลธี ภัททิยกุล รองผู้ว่าราชการกรุงเทพมหานคร เป็นประธานเปิดกิจกรรมรณรงค์ Bangkok Car Free Day 2018 ภายใต้คำขวัญ “เดินทางร่วมกันวันพาหนะส่วนรวม” พร้อมกับปล่อยขบวนรถจักยาน บริเวณหน้าศูนย์การค้าเซ็นทรัลเวิลด์ ซึ่งได้ร่วมกับหน่วยงานที่เกี่ยวข้อง อาทิ กรมควบคุมมลพิษ กองบัญชาการตำรวจนครบาล สำนักการจราจรและขนส่งกรุงเทพมหานคร และประชาชนเข้าร่วมงานเป็นจำนวนมาก  โดยรองผู้ว่าราชการกรุงเทพมหานคร กล่าวว่า กทม. มีแนวคิดที่จะพัฒนาระบบการจราจรและขนส่งแบบยั่งยืน เพื่อใช้รองรับปริมาณและความต้องการการเดินทางของชาวกรุงเทพมหานคร อีกทั้งแก้ไขปัญหาด้านการจราจรให้ประชาชนเดินทางได้สะดวก รวดเร็ว ประหยัด และปลอดภัย จึงได้จัดงานดังกล่าวขึ้น ซึ่งตรงกับวันปลอดรถสากล   หรือ World Car Free Day  พร้อมทั้งณรงค์ให้ประชาชนหันมาเดินทางโดยไม่ใช้เครื่องยนต์ ลดใช้พลังงานสิ้นเปลือง และหันมาใช้บริการระบบขนส่งสาธารณะมากยิ่งขึ้น  อย่างไรก็ตาม  กรุงเทพมหานครได้ร่วมกับภาคีเครือข่าย ดำเนินโครงการรณรงค์ส่งเสริมการเดินทางโดยระบบขนส่งมวลชน อย่างต่อเนื่องเป็นประจำทุกปี เพื่อลดปริมาณรถยนต์ในท้องถนน ลดปัญหาการจราจรติดขัด และช่วยประหยัดเวลาค่าใช้จ่ายในการเดินทาง รวมทั้งยกระดับคุณภาพอากาศให้ดีขึ้น